അനധികൃത പെറ്റിക്കെതിരേയുള്ള പരാതിയില് എസ്ഐക്കെതിരേ അന്വേഷണം ചേര്ത്തല: ടെലികോം ജീവനക്കാരെ പോലീസ് അനധികൃതമായി പെറ്റിയടിച്ച സംഭവത്തില് മുഖ്യമന്ത്രിയുടെ ഓഫീസില് നിന്നും അന്വേഷണത്തിന് ഉത്തരവായി. ചേര്ത്തല എസ്ഐ കെ.പി. അഖിലിനെതിരേ പൊതുപ്രവര്ത്തകന് ബി. രാജേഷ് നല്കിയ പരാതിയെത്തുടര്ന്നാണ് നടപടി. വിദ്യാര്ഥിക്ക് പഠനാവശ്യവുമായി ബന്ധപ്പെട്ട് കണക്ഷന് നല്കാന് പോയ സ്വകാര്യ ടെലികോം ജീവനക്കാരെ പെറ്റിയടിച്ച സംഭവത്തിലാണ് അന്വേഷണം. കഴിഞ്ഞ ജൂലൈ 31ന് ചേര്ത്തല കാളികുളം ജംഗ്ഷന് കിഴക്കായിരുന്നു സംഭവം. ഇവിടെയുള്ള ഒരു വിദ്യാര്ഥിക്ക് റേഞ്ചിന്റെ ബുദ്ധിമുട്ട് അനുഭവപ്പെട്ടതിനാല് സ്വകാര്യ ഏജന്സിയോട് പുതിയ കണക്ഷനുവേണ്ടി സഹായം ചോദിച്ചു. ഇതനുസരിച്ച് വിദ്യാര്ഥിക്ക് പുതിയ കണക്ഷന് നല്കുന്നതിനായി എത്തിയ ജീവനക്കാരെയാണ് പോലീസ് ശിക്ഷിച്ചത്. ടെലികോം മേഖലയെ അവശ്യവിഭാഗത്തില് ഉള്പ്പെടുത്തി ലോക്ഡൗണ് കാലയളവില് പ്രവര്ത്തനത്തിന് സംസ്ഥാന സര്ക്കാര് അനുവദിച്ചിട്ടുള്ളതാണെന്ന് ചൂണ്ടികാട്ടിയെങ്കിലും പോലീസ് അത് നിഷേധിച്ചു. ഇത് ആദ്യത്തെ സംഭവമായതിനാല് മാപ്പ് നല്കണമെന്ന് ടെലികോം ജീവനക്കാര് അപേക്ഷിച്ചെങ്കിലും അത് ഉള്ക്കൊള്ളാതെ പിഴ ഈടാക്കുകയായിരുന്നു. സംസ്ഥാന സര്ക്കാരിന്റെയും പോലീസ് മേധാവിയുടെയും ജില്ലാ കളക്ടറുടെയും നിര്ദേശങ്ങള് പാലിക്കാതെ നിയമവിരുദ്ധമായി ജനങ്ങളെ പെറ്റിയടിച്ച് ശിക്ഷിക്കുന്ന പോലീസിന്റെ നടപടിക്കെതിരേ ബി. രാജേഷ് നല്കിയ പരാതിയിലാണ് മുഖ്യമന്ത്രിയുടെയും ഡിജിപിയുടെ ഓഫീസില് നിന്നു അന്വേഷണത്തിന് ഉത്തരവായത്.